
–	so zreteľom na žiadosť o zbavenie Adama Biela imunity z 5. júla 2024, ktorú predložil Okresný súd Varšava-Śródmieście, trestné oddelenie V, v súvislosti s trestným konaním, ktoré sa proti nemu začalo na základe súkromnej žaloby podanej právnym zástupcom súkromných žalobcov a ktorá bola oznámená na plenárnej schôdzi 16. septembra 2024,
–	po vypočutí Adama Bielana 23. januára 2025 v súlade s článkom 9 ods. 6 rokovacieho poriadku a so zreteľom na dokument, ktorý predložil na vypočutí,
–	so zreteľom na články 8 a 9 Protokolu č. 7 o výsadách a imunitách Európskej únie, ako aj na článok 6 ods. 2 Aktu z 20. septembra 1976 o priamych a všeobecných voľbách poslancov Európskeho parlamentu,
–	so zreteľom na rozsudky Súdneho dvora Európskej únie z 21. októbra 2008, 19. marca 2010, 6. septembra 2011, 17. januára 2013, 19. decembra 2019 a 5. júla 2023[footnoteRef:1], [1:  	Rozsudok Súdneho dvora z 21. októbra 2008, Marra/De Gregorio a Clemente, C-200/07 a C-201/07, ECLI:EU:C:2008:579; rozsudok Všeobecného súdu z 19. marca 2010, Gollnisch/Parlament, T-42/06, ECLI:EU:T:2010:102; rozsudok Súdneho dvora zo 6. septembra 2011, Patriciello, C-163/10, ECLI: EU:C:2011:543; rozsudok Všeobecného súdu zo 17. januára 2013, Gollnisch/Parlament, T-346/11 a T-347/11, ECLI:EU:T:2013:23; rozsudok Súdneho dvora z 19. decembra 2019, Junqueras Vies, C-502/19, ECLI:EU:C:2019:1115; rozsudok Všeobecného súdu z 5. júla 2023, Puigdemont i Casamajó a iní/Parlament, T-272/21, ECLI:EU:T:2023:373.] 

–	so zreteľom na článok 105 ods. 2 a 5 Ústavy Poľskej republiky,
–	so zreteľom na článok 5 ods. 2, článok 6 ods. 1 a článok 9 rokovacieho poriadku,
–	so zreteľom na správu Výboru pre právne veci (A10-0015/2025),
A.	keďže 5. júla 2024 trestné oddelenie V okresného súdu Varšava-Śródmieście v Poľsku zaslalo žiadosť o to, aby bol Adam Bielan, poslanec Európskeho parlamentu zvolený v Poľsku, zbavený poslaneckej imunity, pričom túto žiadosť mu predložila súkromná strana na základe určitých vyhlásení vykonaných Adamom Bielanom počas rozhlasového rozhovoru odvysielaného 10. marca 2023; keďže v súlade s článkom 9 ods. 1 rokovacieho poriadku musí každú žiadosť o zbavenie imunity podať „príslušný orgán členského štátu“ a v súlade s článkom 9 ods. 12 by ju mali zaslať justičné orgány, pričom tieto dva pojmy nie sú totožné; keďže v prípadoch, keď je podľa poľského práva podaná súkromná žaloba, v súvislosti s ktorou prokurátor nie je zúčastnenou stranou, je súd orgánom príslušným na predloženie žiadosti súkromnej strany o zbavenie imunity;
B.	keďže žiadosť o zbavenie imunity bola predložená v súvislosti s trestným konaním začatým proti Adamovi Bielanovi vo veci trestného činu ohovárania, podľa článku 212 ods. 1 a 2 poľského trestného zákona;
C.	keďže Adam Bielan vyslovil údajné hanlivé výroky počas rozhovoru pre program rozhlasovej stanice RMF FM, odvysielaný v Poľsku 10. marca 2023, v súvislosti s prevádzkou a riadením poľského Národného strediska pre výskum a vývoj, ktoré je výkonnou agentúrou poľského ministerstva vedy a vysokoškolského vzdelávania; keďže nad agentúrou vykonáva dohľad minister pre rozvojové fondy a regionálnu politiku, pričom jednou z jej hlavných úloh je prideľovanie verejných finančných prostriedkov na projekty;
D.	keďže podľa súkromnej žaloby Adam Bielan vyslovil údajné hanlivé výroky s úmyslom poškodiť verejnú povesť dvoch osôb a spoločnosti so sídlom vo Varšave, spôsobiť pravdepodobne stratu do nich vloženej dôvery, ktorú potrebujú na plnenie svojich úloh a vykonávanie príslušných činností, a ohovoriť ich cez prostriedky hromadnej komunikácie, čo je trestný čin stíhateľný na základe súkromnej žaloby podľa článku 212 ods. 4 poľského Trestného zákona;
E.	keďže účelom poslaneckej imunity je chrániť Európsky parlament a jeho poslancov pred súdnymi konaniami v súvislosti s činnosťami vykonávanými pri výkone poslaneckých povinností, ktoré nemožno oddeliť od týchto povinností;
F.	keďže Adam Bielan bol zvolený do Európskeho parlamentu v európskych voľbách v roku 2019 a v čase údajného trestného činu bol poslancom Európskeho parlamentu;
G.	keďže v článku 8 Protokolu č. 7 o výsadách a imunitách Európskej únie sa stanovuje, že poslanci Európskeho parlamentu nepodliehajú žiadnej forme vyšetrovania, zadržania alebo súdneho stíhania vo vzťahu k vyjadreným názorom alebo hlasovaniu pri výkone svojich úloh;
H.	keďže vyhlásenie vykonané poslancom mimo priestorov Európskeho parlamentu môže predstavovať stanovisko vyjadrené pri výkone jeho úloh v zmysle článku 8 Protokolu č. 7 o výsadách a imunitách Európskej únie, ak obsahuje subjektívne hodnotenie, ktoré má priamu a zjavnú súvislosť s výkonom poslaneckých úloh poslanca; keďže otázka, či ide o takýto prípad, sa preto musí určiť na základe charakteru a obsahu tohto vyhlásenia;
I.	keďže na základe toho a vzhľadom na okolnosti opísané v žiadosti o zbavenie imunity, ako aj na kontext a obsah údajných hanlivých vyhlásení vykonaných Adamom Bielanom sa nezdá, že existuje priama a zjavná súvislosť medzi týmito vyhláseniami a jeho mandátom poslanca Európskeho parlamentu;
J.	keďže údajné konanie preto nepredstavuje vyjadrený názor alebo hlasovanie Adama Bielana pri výkone jeho úloh v zmysle článku 8 Protokolu č. 7 o výsadách a imunitách Európskej únie;
K.	keďže v článku 9 ods. 1 písm. a) Protokolu č. 7 o výsadách a imunitách Európskej únie sa stanovuje, že poslanci Európskeho parlamentu požívajú na území ich vlastného štátu imunitu priznanú členom ich parlamentu;
L.	keďže podľa článku 105 ods. 2 a 5 poľskej ústavy odo dňa oznámenia výsledkov volieb až do dňa skončenia mandátu nesmie byť poslanec bez súhlasu Sejmu (dolnej komory parlamentu) trestne stíhaný, ani zadržaný či zatknutý, s výnimkou prípadov, keď bol zadržaný pri páchaní trestného činu a keď je na riadny priebeh konania potrebné jeho zadržanie;
M.	keďže v tomto prípade Európsky parlament nenašiel žiadny dôkaz fumus persecutionis, t. j. skutkové okolnosti, ktoré by naznačovali, že predmetné súdne konanie sa začalo s úmyslom poškodiť politickú činnosť poslanca v jeho funkcii poslanca Európskeho parlamentu;
N.	keďže na jednej strane Európsky parlament nemožno považovať za súd a na druhej strane poslanec nemôže byť v súvislosti s postupom zbavenia imunity považovaný za „obvineného“[footnoteRef:2]; [2:  	Rozsudok Všeobecného súdu z 30. apríla 2019, Briois/Parlement, T-214/18, ECLI:EU:T:2019:266.] 

1.	rozhodol zbaviť Adama Bielana imunity;
2.	poveruje svoju predsedníčku, aby bezodkladne postúpila toto rozhodnutie a správu gestorského výboru príslušnému poľskému orgánu a Adamovi Bielanovi.

